ສມປຊ ສຳເລັດ ການດຳເນີນກອງປະຊຸມ ສະຫຼຸບຖອດຖອນບົດຮຽນກ່ຽວກັບ ການຈັດຕັ້ງປະຕິບັດໂຄງການຫຼັກສູດຝຶກອົບຮົມ ທິດສະດີການເມືອງ ແລະການປົກຄອງ ລະບົບ 45 ວັນ
ສມປຊ ໄດ້ສຳເລັດການດຳເນີນກອງປະຊຸມສະຫຼຸບຖອດຖອນບົດຮຽນການຈັດຕັ້ງປະຕິບັດການຮຽນ-ການສອນ ລະບົບ 45 ວັນ ໃນສົກປີ 2011-2015 ເຊິ່ງໄດ້ຈັດຂຶ້ນໃນຕອນເຊົ້າຂອງວັນທີ 22 ກັນຍາ 2016 ພາຍໃຕ້ການເປັນປະທານຂອງ ທ່ານ ຮສ ປອ ທອງສະລິດ ມັງໜໍ່ເມກ ກຳມະການສູນກາງພັກ, ເລຂາຄະນະບໍລິຫານງານພັກ, ຫົວໜ້າ ສມປຊ ພ້ອມດ້ວຍຄະນະພັກ, ຄະນະອຳນວຍການ, ນອກນັ້ນຍັງມີ ຫົວໜ້າຫ້ອງການ, ຫົວໜ້າກົມ, ສູນຂໍ້ມູນຂ່າວສານ, ຄະນະວິຊາ ພະນັກງານ-ຄູອາຈານ ແລະ ຕາງໜ້າ ບັນດາກະຊວງອ້ອມຂ້າງ ແລະ ລັດວິຫະກິດກໍໄດ້ເຂົ້າຮ່ວມຢ່າງພ້ອມພຽງ.
ໃນກອງປະຊຸມດັ່ງກ່າວ ທ່ານ ປທ ຈອມແສງ ສະຫລີພົມ ຫົວໜ້າກົມວິຊາການ ສມປຊ ໄດ້ຂຶ້ນຜ່ານບົດສະຫຼຸບການຈັດຕັ້ງການຝຶກອົບຮົມ ທິດສະດີການເມືອງ-ການປົກຄອງ ລະບົບ 45 ວັນ ໃນໄລຍະ 5 ປີຜ່ານມາ ຢູ່ບັນດາກະຊວງ, ລັດວິສາຫະກິດ ແລະ ອົງການຈັດຕັ້ງມະຫາຊົນຕ່າງໆ ປະກອບມີ 26 ພາກສ່ວນ ມີ 75 ຊຸດຮຽນ ມີຜູ້ສຳເລັດ 4.006 ຄົນ, ຍິງ 1.293 ຄົນ . ຜ່ານການປະເມີນເຫັນວ່າພະນັກງານ, ສະມາຊິກພັກ ທີ່ເຂົ້າຝຶກອົບຮົມກໍ່ໄດ້ມີການຫັນປ່ຽນຢ່າງຕັ້ງໜ້າໃນການຈັດຕັ້ງປະຕິບັດກັບວຽກງານຂອງຕົນ ຮັບຜິດຊອບມີປະສິດທິພາບສູງ, ມີຈຳນວນບໍ່ໜ້ອຍໄດ້ກາຍເປັນພະນັກງານຫັຼກແຫຼ່ງທີ່ມີຕຳແໜງສູງຂຶ້ນ ພ້ອມກັນນັ້ນ ໄດ້ຍົກໃຫ້ເຫັນຂໍ້ຄົງຄ້າງນວນໜຶ່ງທີ່ຈະພ້ອມກັນແກ້ໄຂໃນຕໍ່ໜ້າ. ຫຼັງຈາກນັ້ນ ຜູ້ເຂົ້າຮ່ວມ ກອງປະຊຸມໄດ້ປະກອບຄຳຄິດຄຳເຫັນຕໍ່ກັບບົດສະຫຼຸບດັ່ງກ່າວຢ່າງກົງໄປກົງມາ ເພື່ອປະກອບສ່ວນໃນການ ປັບປຸງການຄຸ້ມຄອງຈັດຕັ້ງຝຶກອົບຮົມທິດສະດີການເມືອງ-ການປົກຄອງ ລະບົບ 45 ວັນ ໃຫ້ມີຄຸນນະພາບ ຕອບສະໜອງໄດ້ກັບຄວາມຕ້ອງການໃນໄລຍະໃໝ່.
ໃນວາລະທ້າຍພິທີ ປະທານກອງປະຊຸມ ໄດ້ແດງຄວາມຊົມເຊີຍຕໍ່ກັບຜົນສຳເລັດຂອງການຈັດຕັ້ງປະ ຕິບັດການຮຽນ-ການສອນ ລະບົບ 45 ວັນ ຢູ່ບັນດາກະຊວງ ແລະ ລັດວິຫະກິດ ຕະຫຼອດໄລຍະ 5 ປີທີ່ຜ່ານມາ ເຊິ່ງເປັນຜົນງານອັນຍິ່ງໃຫຍ່ໃນການບຳລຸງ,ກໍ່ສ້າງ-ພະນັກງານ ສະມາຊິກພັກ ພ້ອມທັງໄດ້ໂອ້ລົມໂດຍເໜັ້ນໃຫ້ສືບຕໍ່ເອົາໃຈໃສ່ ປັບປຸງເນື້ອໃນຫຼັກສູດຂອງການຮຽນ-ການສອນ, ຂຸດຄົ້ນ ແລະ ເສີມຂະຫຍາຍ ຄວາມອາດສາມາດບົ່ມຊ້ອນ ເພື່ອສ້າງການຫັນປ່ຽນການສິດສອນ ໄປສູ່ຄຸນນະພາບໃໝ່ທີ່ສູງກວ່າເກົ່າ.
ຂ່າວ/ພາບ: ຕາອັອດ ແສນທະວີສຸກ